**פרק ראשון: עולמם של בעלי החיים**

**בעלי חיים בסביבה שאנו חיים**

**⏴ במבט חדש לכיתה ד**

**היקף יחידת הלימוד:** 2 – 3 שעורים

**עמודים:** 6 - 13

# מטרות

* לאסוף נתונים באמצעות תצפיות.
* לתאר היכן נמצאים בעלי חיים בסביבה, לתאר את מבנה גופם והתנהגותם.
* להשוות בין בעלי חיים בסביבה ולהסיק על הדומה ועל השונה ביניהם.
* למיין בעלי חיים לפי פעילותם בזמנים השונים של היממה.
* לתאר את ההתנהגות של בעלי חיים שונים במהלך היממה.
* לארגן מידע בטבלה ולהסיק מסקנות.
* לנסח שאלות שניתן להשיב עליהן בדרכים שונות.
* למיין את השאלות לפי נושאים.
* להסביר מדוע חשוב לנסח שאלות.

# מהלך השיעור:

## פתיחה

י**חידת לימוד זו מזמנת התנסויות חווייתיות שנועדו לקרב את תלמידים אל עולמם של בעלי החיים ולגרום להם להתוודע אל המגוון האדיר של בעלי חיים הנמצא בסביבה הקרובה להם.**

עורכים דיון:

* אילוּ בעלי חיים אנו פוגשים בסביבה שלנו?
* באילו שעות של היממה נפגוש אותן?
* אילו בעלי חיים פעילים בבוקר? תארו את הפעילות שלהם.
* אילו בעלי חיים פעילים במהלך היום? תארו את הפעילות שלהם.
* אילו בעלי חיים פעילים בלילה? תארו את הפעילות שלהם.
* במה דומים בעלי החיים הפעילים ביום?
* במה שונים בעלי החיים הפעילים ביום מאלה הפעילים בלילה?
* מה המשותף לכל בעלי החיים?
* כיצד נוכל ללמוד על בעלי החיים בסביבה שלנו?
* אילו עלי חיים אתם אוהבים? מדוע?

הדיון נועד לברור ידע מוקדם ותפיסות בנושא בעלי חיים בסביבה.

קוראים את קטע הפתיחה, **עולמם של בעלי החיים ש**בעמוד 6 ואת השיח בין הילדים ושואלים:

* אֵילוּ בעלי חיים נמצאים אתנו בסביבה, אֵילוּ תכונות/מאפיינים יש להם?

**השיח בין שני הילדים נועד להעביר את המסר שאנחנו לא לבד על פני כדור הארץ, וכי כל היצורים החיים (צמחים ובעלי חיים) חיים על פניו יחד אתנו (ולא רק אלה שחיים אתנו בבית).**

**אפשר גם להתחיל את הנושא באמצעות שאילת שאלות כמארגן מוקדם של כל הנושא (ראו משימה עמוד 13). כאן ניתן להיעזר בדגם ההוראה בעל החיים שלנו שבאתר מט"ר.**

## התנסות

**ההתוודעות לעולם בעלי החיים בסביבה נעשית באמצעות תצפית ומעקב אחר בעלי החיים (רצוי בשעות השונות של היממה) ובאמצעות קטע מידע שנועד להעשיר את הידע ולתרום לתהליכי המשגה.**

מבצעים את המשימה **בעלי חיים בסביבה שבה אנו חיים,** חלקים א ו-ב, עמודים 8-9. למשימה שני חלקים. החלק הראשון מוקדש לתצפית על בעלי חיים בסביבה. מומלץ לבצע את התצפית בקבוצות קטנות (3-2 תלמידים). יש להנחות את התלמידים לארגן בטבלה את הנתונים שנאספו במהלך התצפית.

להבניית מיומנות **התצפית** מומלץ להיכנס למדור **תהליך החקר המדעי**, שבאתר מט"ר.

## המשגה

החלק השני של המשימה **בעלי חיים בסביבה שבה אנו חיים** שבעמוד 9 מוקדש לעיבוד ממצאי התצפית (נתונים) ולתהליכי ההמשגה. מומלץ לקיים חלק זה של המשימה בכיתה, לדווח על ממצאי התצפית ולסכמם בטבלה על פי השאלות המנחות שבמשימה.

לאחר הדיווח מומלץ לסכם את התצפיות שערכו התלמידים בטבלה כיתתית שהוכנה מראש. בטבלה הכיתתית יאורגן כל המידע שאספו הקבוצות. זוהי הזדמנות טובה להאזין לאחרים, לאפשר ביטוי וליזום אינטראקציה חברתית.

חשוב להדגיש שלאחר סיכום התוצאות שנאספו והוצגו בטבלה (שאלה 1) יש תמיד להסיק מהן מסקנות מכלילות (שאלה 2) במידה ויש צורך בהבניה של מיומנות **ההשוואה** ניתן לפנות לתת המדור מיומנויות מסדר חשיבה גבוה שבאתר מט"ר.

עונים על השאלות בתבנית **חושבים מדע: תצפית** עמוד 10.

השאלות נועדו לפתח מודעות על מהותה של התצפית המדעית ועל תפקידה/מטרתה בחקר המדעי. התצפית היא אמצעי לאיסוף מידע ונתונים. את איסוף המידע והנתונים בתצפית יש לעשות באופן אובייקטיבי ועובדתי.

**מבצעים את המשימה האוריינית** בעלי חיים בשכונה **עמודים 10 - 12.**

**קטע המידע נועד לסייע בתהליכי ההמשגה שהתקיימו במשימה הקודמת. בקטע המידע מוזכרים בעלי חיים רבים שאפשר לראותם בשעות היממה השונות בסביבה הקרובה. לאחר קריאת קטע המידע מומלץ להשוות את רשימת בעלי החיים שערכו התלמידים בסיום המשימה הקודמת לשמות בעלי החיים המודגשים בקטע המידע** יממה בשכונה**.**

**השאלות עמודים אלה נועדו לסייע לתלמידים להתמצא בטקסט. חשוב להסב את תשומת לב התלמידים למבנה הטקסט ולשלוש הכותרות המסתעפות ממנו. התלמידים נדרשים לחלץ מידע מתוך הטקסט (שאלה 1) ולארגן את המידע בטבלה (שאלה 2): מעבר מייצוג מידע בטקסט מילולי לייצוג מידע בטקסט חזותי (כדוגמת הטבלה) והצגתו באמצעות אלבום דיגיטלי.**

* מומלץ להיכנס לאתר [במבט מקוון](https://mabatmekuvan.ramot.org/ramot-heb) (מנויים), לספר הדיגיטלי, עמוד 12, לפעילות פעילי יום ופעילי לילה**. בפעילות זו** הילדים ממיינים תמונות בעלי חיים לקבוצות **בעלי חיים יומיים / בעלי חיים ליליים** לפי שעות הפעילות שלהם**.**
* להבניית העיקרון אחידות ושוני בבעלי חיים פנו לדגם ההוראה בסדרה **בעין המצלמה** **מגוון בעלי חיים בסביבה**, אתר מט"ר. הפעילות משלבת מיומנויות של למידה שיתופית בסביבה מקוונת.

## יישום

מבצעים את המשימה **שואלים שאלות**, עמוד 13. (אם לא פתחנו בפעילות זו את השיעור)

התלמידים מתנסים במיומנות של שאילת שאלות שנועדה לקרב את הלומדים אל השדה המושגי של תחום הידע (בעלי חיים) ולהבנות מיומנות חיונית ללמידה ולחקירה. יש להדריך את התלמידים לשאול לשאלות שאין להן מענה מידי ואשר התשובה להן דורשת שימוש במיומנויות חשיבה גבוהות. מחסן מילות השאלה שמצורף למשימה נועד להעשיר את מגוון השאלות ולכוון את התלמידים לרמת חשיבה גבוהה.

* להוראה מפורשת של מיומנות החשיבה **שאילת שאלות**, מומלץ לפנות למדור **מיומנויות חשיבה מסדר גבוה**, אתר מט"ר**.**

## סיכום ורפלקציה

* הסביר/י כיצד התצפית סייעה ללמידה על בעלי חיים? מה למדתם באמצעותה?
* כיצד עזרה לך טבלת ההשוואה להסיק מסקנות על אודות הדומה והשונה בין בעלי חיים?
* ערכו רשימה של המושגים שלמדתם. הסבירו בקצרה כל מושג.
* כתבו על מה תקפידו בביצוע תצפית על בעלי חיים בסביבה.
* מה השיעור חידש לי?
* סיכום אישי לשיעור: משפט אחד או שניים על הנלמד בשיעור.
* כיצד למדתי ומה אהבתי בשיעור?